Нa oснoву члана 37. став 6. Закона о жичарама за транспорт лица („Службени гласник РС”, број 38/15),

Министар грађевинарства, саобраћаја и инфраструктуре доноси

Правилник о изгледу, садржини, начину вођења записника стручног прегледа жичара и списку докумената о усклађености

Правилник је објављен у "Службеном гласнику РС", бр. 58/2017 од 15.6.2017. године, а ступио је на снагу 23.6.2017.

Члан 1.

Овим правилником прописује се изглед, садржина и начин вођења записника стручног прегледа жичара, као и списак докумената о усклађености жичара за транспорт лица (у даљем тексту: жичара).

Члан 2.

Изглед записника стручног прегледа жичара дат је у Прилогу – Записник о стручном прегледу жичара, који је одштампан уз овај правилник и чини његов саставни део.

Члан 3.

Записник стручног прегледа жичара садржи:

1) опште податке;

2) податке о управљачу жичаре;

3) податке о лицима која су обавила стручни преглед;

4) податке о жичари;

5) податке о документацији жичаре;

6) податке о техничко-технолошким карактеристикама жичаре;

7) податке о извршеним испитивањима;

8) закључак о извршеном прегледу, прегледаној документацији, извршеним испитивањима и изведеним радовима на жичари који испуњавају прописане услове или опис разлога због којих жичара није испунила услове стручног прегледа;

9) оцену да ли жичара испуњава услове у складу са важећим прописима и техничким условима експлоатације и одржавања;

10) оверен записник са именима и презименима и својеручним потписима особа које су присуствовале прегледу од стране управљача жичаре и именима и презименима особа и својеручним потписима које су извршиле преглед;

11) попис приложених докумената о извршеним мерењима и испитивањима и приложену копију докумената;

12) попис приложених оцена и изјава о усклађености компонената и подсистема жичаре и приложена копија оцена и изјава.

Члан 4.

Саставни део записника стручног прегледа жичаре чине и:

1) План одржавања жичаре;

2) писана и оверена изјава управљача жичаре да је жичара одржавана у складу са Планом одржавања жичаре;

3) попис свих обављених радова и измењених компоненти жичаре;

4) оцена и изјава о усклађености измењених компоненти жичаре;

5) Извештај о ванредним догађајима;

6) копије других докумената битних за безбедан рад жичаре.

Члан 5.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-220/2016-04

У Београду, 30. маја 2017. године

Министар,

проф. др **Зорана З. Михајловић**, с.р.

***НАПОМЕНА РЕДАКЦИЈЕ:*** *Прилог у PDF формату можете преузети кликом на следећи линк:*

**Прилог**